กรมอนามัย ร่วมกับ สสส. และศูนย์ฝึกและอบรมเด็กและเยาวชน (ชาย) บ้านกาญจนาภิเษก ลงพื้นที่ตลาดประชานิเวศน์ คุมเข้มมาตรการ
กรมอนามัย ร่วมกับ สสส. และศูนย์ฝึกและอบรมเด็กและเยาวชน (ชาย) บ้านกาญจนาภิเษก ลงพื้นที่ตลาดประชานิเวศน์ คุมเข้มมาตรการ  พญ.พรรณพิมล วิปุลากร อธิบดีกรมอนามัย กล่าวว่า ตลาด เป็นการประกอบกิจการที่จำเป็นต่อการดำรงชีวิตและเป็นส่วนที่อนุญาตให้ดำเนินการมาโดยตลอดช่วงที่มีสถานการณ์โรควิด-19 แต่เพราะเป็นพื้นที่สาธารณะที่คนใช้ร่วมกัน การจะผ่อนปรนให้ผู้ค้าและประชาชน มาเปิดบริการและรับบริการมากขึ้น จำเป็นต้องมีข้อปฏิบัติร่วมกัน วันนี้กรมอนามัย จึงร่วมกับสำนักงานกองทุนสนับสนุนการสร้างเสริมสุขภาพ (สสส.) และศูนย์ฝึกและอบรมเด็กและเยาวชน(ชาย) บ้านกาญจนาภิเษก ลงพื้นที่ตลาดประชานิเวศน์ จตุจักร กรุงเทพฯ เพื่อให้เห็นต้นแบบตลาดปลอดภัย ซึ่งโดยปกติตลาดจะแบ่งเป็น 2 แบบ คือตลาดแบบเปิด พื้นที่โล่งกวว้างไม่ติดแอร์ เป็นแบบที่ความเสี่ยงแพร่เชื้อต่ำ กับตลาดแบบปิดติดแอร์ ซึ่งหากจำกัดให้คนเข้าใช้บริการไม่หนาแน่นก็จะถือว่าเสี่ยงปานกลาง อย่างไรก็ตามทั้ง 2 ส่วน มีการจัดการที่คล้ายกันคือ ผู้ใช้บริการและผู้ให้บริการต้องสวมหน้ากากอนามัยตลอดเวลา จัดจุดเข้า-ออก ชัดเจน ตรวจวัดอุณหภูมิก่อนเข้าใช้บริการ จัดจุดล้างมือทั่วบริเวณ แต่เพิ่มเติมในพื้นที่ตลาดปิด ต้องจำกัดผู้รับบริการตามขนาดพื้นที่อย่างน้อย 4 ตารางเมตรต่อคน ลดรอบระยะเวลาบริการต่อคนให้สั้นลง และเพิ่มเติมการจัดการระบายอากาศอย่างเหมาะสม กรมอนามัยได้จัดทำ Application Stopcovid-19(http://stopcovid.anamai.moph.go.th)  โดยให้ผู้ประกอบการตลาดที่ปฏิบัติตามมาตรฐานประเมินตนเองและปักหมุดร้าน ส่วนผู้บริโภคสามารถตรวจสอบ เลือกการใช้บริการและร้องเรียนเสนอแนะผ่านช่องทางเดียวกันได้